钦定古今图书集成/方舆汇编/职方典/第1540卷 > 《便河记》前人
## 钦定古今图书集成/方舆汇编/职方典/第1540卷 > 《便河记》前人

云，“故有便河”，实始于正德间。兵宪李公麟鉴往事，防

郭公颁有成书，维时所司佥议及此，会征兵运饷，力
不暇及，识者殊以为忧。今宪使袁公甫下车，既平播
平黎，内安外攘，威德茂著，一时野有宁宇，颂声翕然
交作，而公所长虑，却顾未已也。一日，谭及便河周巡
外，慨然曰：“兹绸缪之至计也，可废不举乎？”遂属司理
杨君应第与视卫篆者图新之。捐俸斥锾计徒采石，
简材官有心计者董其役。自小河口筑长堤若干丈，
引水灌于故道，历两西门而南，与东山、左掖诸水会
流以达于龙潭。民不告劳瘁，工不易岁时，而长河如
练，与金城相表里，真可谓贤于胜兵十万矣。余闻诸
父老言：“建城之初，高皇命有司绘图以进，恐诸苗凭
高俯窥，遂以御笔指点于东山之巅。”嗣是，虽间有凭
陵，绝无敢有从东门入者。独西北一带地形稍下，故
远如正统之变，围城至十阅月，近如壬癸之际，军民
士大夫咸不得帖枕席，则兹河所系，良非浅鲜。昔蜀
大夫李冰凿离堆，辟沬水，为民除害，蜀人至今祠之。
云“固僻在一隅，无他扰，独其害在苗耳。”公修举永赖
之利，于百十年废坏之馀，体中丞公如保之心，以慰
高庙奠安南服之至意，功德于吾云者，宁有涯哉！余
恶得无记？